Sørlandet  
  
Sørlandet er ei ung jente  
Med måkeskrik i skjørtene  
Lite vet hun om tidene som kommer  
Mannen som reiser  
Bringer merkelige gaver  
  
Hun bøter garn og vever  
Tøy til det ufødte barnet  
Som en dag vil reise bort  
Hun står var som et rådyr og venter  
Når et nytt skip legger til  
  
Mange har kommet gjennom tidene  
Noen tok alt hun eide  
Og etterlot en mørkere stripe  
I det solgule håret  
Uten at noe skjedde  
  
For hvem i landet kan ta ei jente alvorlig  
Når det allerede neste sommer  
Glitrer i makrellen på steikepanna  
Og vintersorgene henger på klessnora  
Og ler i vinden

Anne Sophie, 2015